**ОТЧЕТЕН ДОКЛАД ЗА ДЕЙНОСТТА НА ОТДЕЛ „МЕЖДУНАРОДНО СЪТРУДНИЧЕСТВО” И ПРОГРАМА ЕРАЗЪМ+ В ТУ-ВАРНА**

**ЗА ПЕРИОДА М.ЮНИ 2015-М.НОЕМВРИ 2016**

Международната дейност на Технически университет-Варна през разглеждания период е насочена към поддържане на установените контакти, подновяване на отношенията с университети и разширяване на географския обхват на взаимодействието с чуждестранни университети в Западна и Централна Европа, Балканския полуостров, Русия и Украйна.

Обстоятелството, че през предишни периоди по част от сключените международни договори с Университети от Западна Европа не е осъществявана активна дейност налага изпълнение на цялостна стратегия за възобновяване и разширяване на отношенията с тях, първите стъпки към което са вече успешно предприети.

Важно значение в тази насока имат университетите от Великобритания. През разглеждания период от страна на ръководството на международния отдел е осъществено посещение в Queen Mary University of London и е договорено да бъде подписан меморандум за сътрудничество, както и договор за академична мобилност по линия на програма ЕРАЗЪМ + за студенти и преподаватели. Обсъдени са и възможностите за съвместно научно ръководство на докторанти. Проведени са предварителни разговори с Birmingham City University във връзка с осъществяването на съвместно обучение за студенти от двата университета.

С Queen’s University Belfast са постигнати договорености за мобилност на студенти и преподаватели по програма “ERASMUS +” , обмен на информация във връзка с разработването на учебни планове и програми, съвместна работа и осигуряване на финансиране за международни проекти, обучение на докторанти, съвместно осъществяване на мобилност в институции и фирми, с които Queen’s University Belfast има установени взаимоотношения.

Важно постижение е установяването на взаимоотношения с представители на висшия мениджмънт на корпорацията Norman Hay- мултинационална компания, която има водещи позиции в световен мащаб в производството на части в областта на самолетостроенето, нефтената промишленост и автомобилостроенето.

През разглежданият период е подписано споразумение за сътрудничество с изследователски институт „AO Foundation”.

В изпълнение на дейностите по международни проекти са осъществени посещения на представители на академичното ръководство в Норвегия и Република Чехия. Постигнати са нови договорености с Технически университет-Брно и Технически университет-Острава в Република Чехия, в съвместната работа с които ТУ-Варна има дългогодишни традиции.

Осъществени са контакти с представители на Асоциацията на инженерите по топлотехника в Естония, които осъществиха посещение в ТУ-Варна.

Важна роля в международните отношения на Технически университет-Варна имат университетите от Русия. Те имат най-голям относителен дял в общия брой договори, подписани с университети от чужбина. Предприето е активизиране на вече съществуващите и създаване на нови контакти, като стремежът е да се привлекат граждани от Руската Федерация за обучение в ТУ-Варна.

През разглеждания период в ТУ-Варна са посрещнати представители на Волоградски държавен университет и Института за държавно администриране в гр.Москва, от който е отправено предложение за създаване на програма за съвместно обучение на студенти, при което студенти, завършили колеж в Руската Федерация да продължат обучението си в ТУ-Варна. Подновени договорните отношения с Петербургски енергетически институт и са предприети стъпки за създаване на взаимоотношения с Физика-технически институт „А.Ф. Иоффе“

В отговор на отправено предложение за сътрудничество са предприети стъпки за установяване на взаимоотношения с Казански национален изследователски технически университет, Република Татарстан, като стремежът към разширяване на сътрудничеството в това направление може да се обоснове и с потенциалната възможност да се привличат студенти от Република Татарстан за обучение в Технически университет-Варна.

През разглеждания период са установени взаимоотношения и са подписани договори **за сътрудничество и съвместна дейност** с университети в Македония. С университет „Гоце Делчев” в гр. Щип е осъществен академичен обмен на преподаватели и е поставено началото на успешна дейност по международен проект, включващ представители на университети и изследователски звена от Западните Балкани и Централна Европа. Постигнати са договорености с Университет „Св. Климент Охридски”, гр. Битоля. Постигнати са договорености и е положено успешно начало на сътрудничеството с Университета за информационни науки и технологии „Свети апостол Павел” в гр. Охрид.

Друго основно направление на географския обхват, в който се осъществява сътрудничеството на ТУ-Варна са университетите от Украйна и Република Казахстан.

Постигнато е споразумение за съвместно обучение на студенти с Университета по водно стопанство и природоползване в Република Украйна. Наред с това са постигнати договорености за сътрудничество с Първомайски политехнически институт към националния университет по корабостроене „Адмирал Макаров”, факултет „Кибербезопасност” към Одеската академия по хранителни технологии” и Харковски национален университет за градско стопанство „О.М. Бекетов”.

За трета поредна учебна година, на основата на договор между ТУ-Варна и Казахската академия по транспорт и комуникации „М. Тынышпаев”, през зимния семестър на академичната година 2015/2016 в ТУ-Варна бяха приети студенти за обучение за един семестър. Наред с това, от страна на два университета от Казахстан, „Евразийски технологически университет” и Казахски национален изследователски технически университет „К.И. Сатпаев” е проявен сериозен интерес към ТУ-Варна и са отправени предложения за сътрудничество.

От страна на Университет „Мато Гросо”, Бразилия е проявен интерес към разширяване на сътрудничеството с ТУ-Варна.

Общият брой на подписаните договори между ТУ-Варна и университети в чужбина към 30. 09. 2016г. е 153.

В унисон с политиката за разширяване на сътрудничеството с представители на чуждестранни компании за осигуряване на възможности за студенти от ТУ-Варна да провеждат практическо обучение, академичното ръководство поднови контактите с фирмите „Стандарт Профил” и „Тракия Глас”-крупни компании от Република Турция, които осъществяват дейност България. Наред с това е поставено начало на сътрудничество с фирма „411 Marketing”- водеща фирма с международно участие, като целта е организирането на съвместни курсове и организиране на съвместно обучение за студенти на ТУ-Варна. Осъществени са контакти с фирма “Best Studies in Bulgaria”, Република Гърция във връзка с набирането на чуждестранни студенти за обучение в ТУ-Варна и съвместни дейности по програма ERASMUS+.

Общият брой на подписаните двустранни договори между ТУ-Варна и университети в страната и чужбина, както и такива с бизнес формации към 30. 09. 2016г. е 217.

Усилията във връзка с международната дейност за периода м.юни 2015-м.ноември 2016са насочени и към установяване и поддържане на административни връзки с посолства и консулства на държави от Европа и света. Предприети са стъпки и са проведени разговори за сътрудничество с дипломатическите представители на Република Франция, Русия и Турция.

**ПРОГРАМА Еразъм+ в ТУ-Варна**

Съгласно мандатната програма на академичното ръководство, свързана с повишаване качеството на обучение, практическата квалификацията на студентите, както и повишаване квалификацията на преподавателите в ТУ-Варна целите, които отдел Международно сътрудничество си постави при реализирането на програма „Еразъм+“ бяха:

- подобряване на качеството и увеличаване броят на Студентската мобилност в сравнение с предходните години;

- насърчаване на многостранното сътрудничество с други европейски ВУЗ и с европейски компании;

- разработване и трансфер на иновативни практики, програми и методи на преподаване, включване в съвместни проекти на ЕРАЗЪМ-партньори от други университети и институции.

През отчетния период, ТУ-Варна продължи подписването на нови между-институционални споразумения и подновяването на стари партньорства. Към настоящия момент ТУ-Варна има подписани споразумения за обмен по ЕРАЗЪМ+ с 63 европейски университета.

Задължително условие е прeди реализиране на всяка една мобилност по програмата, изпращащата и посрещащата институция да подпишат Споразумение за обучение (Learning Agreement for Studies) при студентска мобилност с цел обучение /Споразумение за практика (Learning Agreement for Traineeships) при студентска мобилност с цел практика, а за преподавателския и непреподавателски състав – Споразумение за мобилност на персонала (Staff Mobility Agreement).

Въпреки, че ТУ-Варна има подписани споразумения за обмен по ЕРАЗЪМ+ с 63 европейски университети, това не означава, че извършваме постоянен обмен на студенти (СМ) и преподаватели (ПМ) по всички тези споразумения. Обикновено повечето от студентите и преподавателите пребивават еднократно в съответните университети т.е. не всички споразуменията са активни през отчетния период. Активни споразумения, по които се работи не само през отчетния период, но постоянно са тези с университетите: University of Ghent, Белгия (кат. Е); Brno University of Technology, Чехия (кат. АП); University of Rostock, Германия (кат. К); Wroclaw University of Technology, Полша (кат. КНТ и кат. ТТТ); University of Ljubljana, Словения (кат. СПН). Практиката сочи, че активно се работи по около 25% от подписаните споразумения за обмен по ЕРАЗЪМ+ - т.е. с тези университети имаме не само преподавателска, но и студентска мобилност, а сътрудничеството по програмата е прераснало в разработване на съвместни проекти и учебни програми, в издаване на учебници и публикации. Добър пример в това отношение 16-годишното сътрудничество по програма ЕРАЗЪМ на кат. ЕТМ с Университета в Гент, Белгия. Катедрата ежегодно изпраща в Гент много добри студенти, които освен че подготвят дипломните си работи в рамките на програмата, се научават да работят в екип и по научни проекти. Мнозинството от тях след като се завърнат продължават научната си кариера като докторанти и асистенти в ТУ-Варна.

*Параметри на студентската мобилност за периода юли 2015 г. септември 2016 г.*

През отчетния период по програма ЕРАЗЪМ+ бяха изпратени общо 52 студенти и докторанти (11 за обучение и 41 за практика) спрямо 46 студенти (7 за обучение и 39 за практика) през 2014/2015 учебна година.

Анализът на получените резултати показва, че интересът към студентската мобилност с цел обучение (СМО) е нараснал почти два пъти. Запазва се интересът към студентската мобилност с цел практика (СМП), като през отчетната година броят на СМП е близо 4 пъти по-голям от СМО - таблица 1.

Таблица 1. Брой изходящи студентски мобилности на ТУ-Варна по програма ЕРАЗЪМ по години за периода 2011-2016 година.

|  |  |  |  |  |  |  |
| --- | --- | --- | --- | --- | --- | --- |
| Програма | Цел на мобилността | 2011-12 уч.г. | 2012-13 уч.г. | 2013-14 уч.г. | 2014-15 уч.г. | 2015-16 уч.г. |
| ERASMUS | СМ обучение | 16 | 19 | 16 | 7 | 11 |
| СМ практика | 33 | 29 | 26 | 39 | 41 |
| **Общ брой мобилности** | **49** | **48** | **42** | **46** | **52** |

Основната причина за по-големия интерес към СМП е, че една проведена ЕРАЗЪМ практика в чужда фирма или университет дава предимство на завършващите студенти при кандидатстване за работа.Нашите ЕРАЗЪМ+ студенти бяха обучавани в университетите във Виборг (Дания), Дъблин (Ирландия), Бърно (Чехия), Атина (Гърция) и Любляна (Словения).

Наскоро завършили възпитаници на ТУ-Варна, студенти и докторанти бяха на практика, финансирана от програма ЕРАЗЪМ+ в университетите в Гент (Белгия), Илменау и Рощок (Германия), Жилина (Словакия), Резекне (Литва), Острава (Чехия) и Букурещ (Румъния), както и в английски, немски, италиански, малтийски и турски фирми. От общо 41 стажанти, 19 студенти от специалностите КММ, КВ и ЕСЕОК реализираха своя плавателен стаж с финансовата подкрепа на ЕРАЗЪМ+.

Разпределение на изпратените по образователно-квалификационна степен студенти по програма ЕРАЗЪМ+ са:

* Бакалаври – 18 (към 14 през 2014/2015 учебна г.)
* Магистри – 32 (към 29 през 2014/2015 учебна г.)
* Докторанти – 2 ( към 3 през 2014/2015 учебна г.)

*Причини за недостатъчната студентска активност при реализацията на мобилност по програма ЕРАЗЪМ+:*

- недостатъчно добра англо-езикова подготовка;

- неувереност в собствените знания и нежелание за допълнителна квалификация и усъвършенстване от страна на студентите. Голяма част от тях предпочитат да отидат на студентска бригада в САЩ или Великобритания, както по финансови причини, така и защото за тази цел не се изисква добро владеене на английски езика;

- друга причина за отказ от участие в програмата е, че днес повечето от студентите работят и учат едновременно, при което едно няколкомесечно отсъствие може да стане причина да загубят работата си, особено ако тя е по специалността.

През 2015/2016 учебна година в ТУ-Варна приехме 2 чуждестранни ЕРАЗЪМ+ студенти: 1 от Университета в Картахена, Испания и 1 от Политехниката във Вроцлав, Полша спрямо 10 чуждестранни ЕРАЗЪМ студенти, приети през 2014/2015 уч.г. (от Университета в Картахена, Испания, от Университета в Гьор, Унгария, от Политехниката в Коимбра, Португалия и Политехниката във Вроцлав, Полша).

*Причини за ниската входяща студентска мобилност*:

- несформирани групи в специалностите с АЕО поради недостатъчен брой чуждестранни студенти – в тези случаи се налага да провеждаме индивидуално обучение на приетите чуждестранни ЕРАЗЪМ+ студенти;

- липса на АЕО по съответните специалности – например, напоследък има засилен интерес от студенти, обучаващи се по машинни специалности, но по тези специалности все още няма стартирало АЕО;

- чести промени в учебните планове – студентите са избрали нужните им дисциплини 6 или 9 месеца преди пристигането си в ТУ-Варна, подписали са Споразумение за обучение (Learning Agreement) с нас и изпращащия ги университет, но междувременно са направени промени в учебните ни планове и на място те трябва да ги заменят с нови дисциплини, като понякога се налага промяна на над 50% от избраните дисциплини;

*На база на изложените факти и анализ, за периода от юли 2015г. до септември 2016г. бяха предприети следните мерки:*

* + подготовката и подписването на нови между-институционални споразумения с University Aldo Moro, Bari и University of Florence и University of Foggia, Италия; University “Constantin Brâncuşi” Târgu-Jiu, Румъния; University of Alba Iulia, Румъния; Gdansk University of Technology, Полша; “St Kliment Ohridski” University, Битоля и University of Information Science and Technology "Saint Paul the Apostle", Охрид, Македония; Obuda University, Унгария.; Technical University of Ostrava (2 договора) и Tomas Bata University in Zlin, Чехия; Slovak University of Agriculture in Nitra, Словакия; Eastern Macedonia and Thrace Institute of Technology, Кавала, Гърция; University of Lisbon, I.S.T., Португалия; University of Deusto, Испания; Bayburt University и Kirikkale University Турция.
	+ организирани са информационни дни по програма „ЕРАЗЪМ+” в които бяха направени презентации на СМ, ПМ на фирма Algoos Study Work and Travel LTD., предлагаща стажове по специалността в Малта, Испания, Великобритания или Ирландия по програма ЕРАЗЪМ+);
	+ консултирането на заминаващите ЕРАЗЪМ-студенти относно избора на дисциплини, които да изучават в приемащия университет или темите на дипломните работи;
	+ мониторинг на участниците в мобилността;
	+ признаването на периодите на обучение и предоставяне на възможност за полагане на непризнати изпити;
	+ приемането, социалната и културна програма на пристигащите за преподавателска мобилност в ТУ-Варна чуждестранни преподаватели;
	+ обучението, социалната и културна адаптация на пристигащите ЕРАЗЪМ-студенти и др. с подкрепата на студенти от ТУ-Варна, членуващи във варненския ESN клуб (на ЕРАЗЪМ –студентите).
	+ С финансовата подкрепа на програма ЕРАЗЪМ+ беше издаден ECTS Guide на Технически университет – Варна с всички учебни планове предлагани от ТУ Варна за учебната 2015/2016г.

*Предложения за повишаване броя и качеството на студентската мобилност в ТУ-Варна:*

* Създаване на условия за провеждане целогудишно на интензивни курсове по английски език в рамките на ТУ Варна;
* Въвеждане на препоръчителен обменен семестър за студентите от ТУ-

Варна с други университети в Европа (по примера на университети от Франция, Англия, Германия и др.);

* Въвеждане на задължителна мобилност, по програма „ЕРАЗЪМ+”, на докторанти;
* Подпомагане на студентите при избор на подходяща мобилност (в университет, институт, корпорация или фирма) в Европа с цел написване на дипломна работа;
* Сключване на дългосрочни споразумения с фирми и корпорации за участие на студентите в стажове и практики, финансирани по програма „ЕРАЗЪМ+”.

В резултат от предприетите мерки за повишаване на СМ, надвишихме не само реализираните през 2014/2015 уч. г. студентски мобилности, но и финансираните от ЦРЧР.

 Бяха ни отпуснати допълнителни средства, веднъж от ЦРЧР и втори път от Консорциум АПАО, чийто член е и ТУ-Варна.

Таблица 2. Усвоени средства в евро от ТУ-Варна по програма ЕРАЗЪМ по години за периода 2011-2016 г.

|  |  |  |  |  |  |  |
| --- | --- | --- | --- | --- | --- | --- |
| Програма | Показател | 2011-12 уч.г. | 2012-13 уч.г. | 2013-14 уч.г. | 2014-15 уч.г. | 2015-16 уч.г. |
| ЕРАЗЪМ | Усвоени средства в евро | 118316,30 | 140082,23 | 128609,00 | 135061,00 | 162935,00 |

В резултат наподобрената дейност на отдел „Международно сътрудничество“ средствата за академичната 2016-2017 година по програма ЕРАЗЪМ са в размер на 214 796 евро.

 *Преподавателска мобилност (ПМ) 2015/2016 г.*

 За отчетния период в ТУ Варна са реализирани 33 преподавателски мобилности (10 с цел преподаване и 23 с цел обучение) за общо 33 седмици. За сравнение през 2014/2015 учебна година сме имали 24 преподавателски мобилности (14 с цел преподаване и 10 с цел обучение) – таблица 3.

Таблица 3. Брой изходящи преподавателски мобилности на ТУ-Варна по програма ЕРАЗЪМ по години за периода 2011-2016г.

|  |  |  |  |  |  |  |
| --- | --- | --- | --- | --- | --- | --- |
| Програма | Цел на мобилността | 2011-12 уч.г. | 2012-13 уч.г. | 2013-14 уч.г. | 2014-15 уч.г. | 2015-16 уч.г. |
| ERASMUS | ПМ преподаване | 27 | 28 | 24 | 14 | 10 |
| ПМ обучение | 1 | 6 | 8 | 10 | 23 |
| **Общ брой мобилности** | **28** | **34** | **32** | **24** | **33** |

През 2015/2016 уч.г. броят на реализираните преподавателски мобилности нарасна с 38%, като беше даден приоритет на млади преподаватели, на които предстои да се хабилитират.

Наши преподаватели реализираха ЕРАЗЪМ-мобилност в университетите в Билбао (Испания), Щип (Македония), Гент (Белгия), Бремен (Германия), Солун и Патра (Гърция), CENTRIA (Финландия), Бари (Италия), Вроцлав (Полша), Лисабон (Португалия), Нитра и Жилина (Словакия), Острава, Бърно и Чешке
Будейовице (Чехия), Букурещ и Констанца (Румъния), Истанбул и Сакария (Турция), Будапеща (Унгария).

 Като добри практики в резултат на реализирана ПМ по ЕРАЗЪМ+ през отчетния период можем да посочим издаването на учебници и публикации от наши преподаватели - доц. Хр. Вълчанов и д-р В. Алексиева от кат. КНТ съвместно с техни колеги от Ирландия и Полша, участието на кат. „Растениевъдство” в проект AGRIBASE, като резултат от ЕРАЗЪМ-партньорството с Университет „Гоце Делчев” в Щип, Македония и др..

 Участие на преподаватели и служители по факултети:

* Факултет по изчислителна техника и автоматизация -12
* Електротехнически факултет - 5
* Корабостроителен факултет - 3
* Машинно – технологичен факултет -11
* ДОМЕО - 2

За отчетния период бяха приети 30 чуждестранни преподаватели от университетите Centria University of Applied Sciences, (Финландия), Université du Littoral Côte d'Opale (Франция), Рощок (Германия), Търгу Жиу (Румъния) и Щип (Македония), спрямо 22 чуждестранни преподаватели и служители, приети през 2014/2015 учебна година от университетите в Каунас и Вилнюс, (Литва), Вроцлав (Полша), Рощок (Германия), Атина (Гърция), Бърно (Чехия), Констанца и Търгу Жиу (Румъния).

Насоките за подобряване на дейността на отдел „Международно сътрудничество“ за следващия отчетен период ще бъдат свързани с:

* по-нататъшно развитие на взаимоотношенията с университети в чужбина с цел увеличаване на двустранния обмен, като акцентът е върху университетите в Западна Европа;
* по-интензивно сътрудничество с международни фирми и корпорации за участие в проекти и други съвместни инициативи, както и осигуряване на възможност за успешна професионална реализация на възпитаниците на ТУ-Варна;
* осигуряване на публичност на резултатите от дейността, подобряване на информираността на преподавателите и студентите във връзка с възможностите за обучение и специализация в чужбина.